O'zbekiston va Tojikiston prezidentlari tor doiradagi uchrashuv o'tkazdi

Ko'ksaroyda 2 iyun kuni Tojikiston prezidentini rasmiy kutib olish marosimi bo'ldi. Bu haqda Prezident matbuot xizmati xabar berdi.
Prezident Shavkat Mirziyoev va Prezident Emomali Rahmon shohsupaga ko'tarildi. O'zbekiston va Tojikiston davlat madhiyalari yangradi. Faxriy qorovul davlat rahbarlari oldidan tantanali yurib o'tdi.
Marosimda ikki mamlakat rasmiy delegatsiyalari a'zolari ham hozir bo'ldi. Davlat rahbarlarining tor doiradagi muzokaralari bo'lib o'tdi.
Davlat rahbarlari birodar xalqlarimiz o'rtasidagi ko'p asrlik do'stlik va yaxshi qo'shnichilik rishtalariga asoslangan o'zaro manfaatli O'zbekiston-Tojikiston hamkorligini yanada kengaytirish masalalarini muhokama qildi.
Muzokaralarda asosiy e'tibor ikki tomonlama aloqalarni mustahkamlash, siyosiy, parlamentlararo, savdo-iqtisodiy, transport-logistika, investitsiyaviy va madaniy-gumanitar hamkorlikning kun tartibini tubdan kengaytirish masalalariga qaratildi.
Keyingi olti yilda hamkorlikning barcha yo'nalishlarda yutuqlarga erishildi. Oliy darajadagi muzokalarda erishilgan kelishuvlar muvaffaqiyatli amalga oshirilmoqda. Ikki mamlakat hukumatlari, vazirlik va idoralari, hududlari o'rtasida muntazam almashinuvlar yo'lga qo'yilgan.
Shavkat Mirziyoev va Emomali Rahmon ko'p qirrali O'zbekiston-Tojikiston strategik sherikligini yanada rivojlantirish yo'lidan qat'iy borishini tasdiqladi.
Davlat rahbarlari savdoni faol kengaytirish va sanoat kooperatsiyasini kuchaytirish, ikki mamlakatning logistika va tranzit imkoniyatlarini rivojlantirish hamda suv energetikasi loyihalarini amalga oshirish orqali munosabatlarni yangi amaliy mazmun bilan boyitishga tayyor ekanliklarini bildirdi.
Mintaqaviy va xalqaro kun tartibi yuzasidan fikr almashildi, Markaziy Osiyoda tinchlik va barqarorlikni ta'minlash masalalari muhokama qilindi. Ko'p tomonlama tuzilmalar doirasidagi o'zaro manfaatli hamkorlikni davom ettirishga tomonlarning intilishi qat'iy ekani ta'kidlandi.
Eslatib o'tamiz, Shavkat Mirziyoevning taklifiga binoan Tojikiston prezidenti Emomali Rahmon 2 iyun kuni rasmiy tashrif bilan mamlakatga kelgandi.